Petter Northug. Foto: Junge, Heiko / NTB scanpix

– Jeg kan bare si at han (Northug) har forklart seg for politiet, sier Northugs advokat Rasmus Brodtkorb til VG.

Politiet fikk melding om ulykken på Byåsen i Trondheim klokken 05.35 søndag morgen.

Det var to menn i 20-årene i bilen. Den ene er født i 1986, og den andre er født i 1991, bekrefter politiet.

Petter Northugs manager Are Langås bekrefter overfor NRK.no at Northugs bil var involvert i ulykken.

Totalvrak

Han ønsker ikke å kommentere om Northug satt i bilen da ulykken skjedde.

– Jeg kan ikke si noe mer enn det, sier Langås.

Northugs advokat vil ikke si hvorfor han nå er hyret inn for å bistå Northug.

– Jeg kan bekrefte at jeg hjelper Petter i denne saken. Mer enn det kan jeg ikke si. Dere får snakke med Are Sørum Langås, sier Brodtkorp til nrk.no.

Mannen født i 1991 ble sendt til St. Olavs hospital med brekt kragebein og sjekk av mulige hodeskader. Etter det har han sittet i avhør hos politiet søndag kveld.

Northugs Audi er totalvrak etter ulykken.

– Det er store skader på kjøretøyet, rekkverket har fått materielle skader og skiltene i rundkjøringen er meid ned, sier innsatsleder Anders Bang Danielsen til NRK.no.

Siktet for promillekjøring

1986-modellen stakk fra åstedet etter ulykken, mens den skadede personen var i nærheten av bilen da politiet kom.

Politiet fant han i sin bopel etter et hundesøk. Skader på stedet og bilen gjør at politiet mistenker at sjåføren kan ha holdt høy fart.

Politet mistenkte også promillekjøring, og søndag ettermiddag tok politiet ut siktelse.

– Det er tatt blodprøver, og begge er siktet for promillekjøring. Vi kan ikke si hvor høy promille det er snakk om nå, sier kriminalvaktleder Bård Jacobsen til NRK.no.

Artikkelen fortsetter under videovinduet.

SE VIDEO: Krimvaktleder Bård Jacobsen forteller at den ene mannen er ferdig avhørt. Du trenger javascript for å se video. SE VIDEO: Krimvaktleder Bård Jacobsen forteller at den ene mannen er ferdig avhørt.

Avhørt

1986-modellen ble avhørt på politistasjonen i Trondheim søndag formiddag. Den andre ble fraktet til St. Olavs Hospital i ambulanse, men han er ikke alvorlig skadet.

Politiet vil ikke kommentere om Northug satt i bilen.

Ulykkesgruppa til Statens vegvesen er kalt ut til ulykkesstedet. Northugs bil er nå blitt tauet inn for tekniske undersøkelser på Falk i Trondheim.

Mistenker høy hastighet

Flere trafikkskilt og et autovern har fått hard medfart i sammenstøtet, og politiet tror at det har vært store krefter i sving.

Ulykken skjedde i General Bangs vei på Dalgård i Trondheim. Her er det tettbebygd strøk og 40-sone.

– Vi kan ikke foreløpig ikke si hvor høy hastighet bilen hadde, sier Jacobsen.

Bilen har Northug fått fra Audi, som inngikk et samarbeid med skistjernen og broren Tomas i 2012.

Meldte avbud til løp

Northug skulle egentlig ha deltatt i Red Bull-løpet Wings for life i Stavanger søndag, men løpet gikk uten 28-åringen.

– Vi fikk beskjed om at han meldte avbud tidligere i uka. Vi fikk egentlig ikke noen forklaring, bare at han ikke kunne. Så vi visste at han ikke ville dukke opp i dag, sier Kristian Kjelman, kommunikasjonssjef i Red Bull.

Taus landslagsledelse

Etter en skuffende fjorårssesong valgte Northug på ny å stå utenfor landslaget. Landslagssjef i langrenn Vidar Løfshus ønsker ikke å si noe om saken.

– Vi har besluttet å ikke kommentere noe rundt hendelsen på Byåsen i dag morges, sier landslagsjef i langrenn Vidar Løfshus.

NRK.no følger saken.